שירום באוגוסט 2013
בדמותה של קנדי סטאר, בהצגה "קן הקוקייה" 2011 לצד צ'יף ברומדן (אביב זמר)
**מירב שירום** (נולדה ב-6 באוקטובר 1981) היא שחקנית, רקדנית וזמרת ישראלית. זוכת פרס התיאטרון הישראלי.

ביוגרפיה
--------

שירום נולדה, גדלה והתחנכה בפתח תקווה. כשהייתה בת שש התחילה ללמוד סטפס אצל יענק'לה קלוסקי, נשיא אגודת הסטפס הישראלית בסטודיו למחול של סיגי ניסן בפתח תקווה. היא רקדה במסגרת הסטודיו עד שהייתה בת שמונה עשרה ולמדה גם בלט קלאסי ומודרני, ג'אז, פלמנקו והיפ הופ. במסגרת הלהקה של סיגי ניסן, הייתה רקדנית קבועה בתוכניותיה של מיכל ינאי "הקרנבל של מיכל" ו"קצפת" בערוץ הילדים.

בגיל שמונה השתתפה מירב שירום בקלטת הילדים "כמו גדולים" של אריק איינשטיין, בקטע של ריקוד סטפס. בגיל 12 הופיעה בפסטיבל ג'אזאומניה לצדו של הרקדן הלונדוני חוזה מרטין.

בצה"ל שירתה בבסיס מחו"ה אלון כמש"קית הוראה ומפקדת בטירונות של חיילי מקא"ם. עם שחרורה מהצבא, טסה לניו יורק, שם רקדה ב"ברודוויי דאנס סנטר".

קריירה
------

בשנים 2001–2006 הייתה רקדנית בלהקת "שקטק", להקת קצב בתנועה, בהנהלת צחי פטיש ודני רחום. כחלק מ"שקטק" השתתפה בסיבובי הופעות בגרמניה, איטליה, ארצות הברית ובדרום אמריקה. דרך להקת "שקטק" הגיעה למחזמר "שלמה המלך ושלמי הסנדלר" בתיאטרון הבימה, שביים אילן רונן. היא החלה את חלק בהצגה כרקדנית וזמרת ובהמשך, אילן רונן בחר בה להחליף את שני כהן בתפקיד ברוריה.

למדה בסטודיו של יורם לווינשטיין בשנים 2006–2009 וזכתה במלגות חנוך לוין ושוש אביגל. במהלך לימודיה שיחקה בתפקיד "גאסי" בהצגה "מתגלגלים" של סטיבן סונדהיים, בבימויו של רפי ניב, המנהל האמנותי של תיאטרון באר שבע. במהלך השנה השנייה ללימודיה (2007) הצטלמה שירום לסרט "אוסטרליה שלי", מאת ובבימויו של עמי דרוזד. הסרט זכה בפרס ון ליר לסרט חביב הקהל בפסטיבל הקולנוע ירושלים 2011. בשנתה השלישית ללימודים שיחקה בהצגה "פיטר פן" בתיאטרון אורנה פורת, בה שיחקה בשני תפקידים: טייגר לילי האינדיאנית וגברת דארלינג, אמא של וונדי.

תפקידה הראשון של מירב שירום בתיאטרון באר-שבע היה ב-2010 כקנדי סטאר בהצגה "קן הקוקייה". במקביל שיחקה כאביבית הקבלנית, בהצגה "הקסם של אורנה" בתיאטרון אורנה פורת, בבימויו של רפי ניב. ההצגה זכתה בתשעה פרסים בטקס פרסי התיאטרון לילדים ונוער 2011, כששירום זכתה בפרס שחקנית המשנה הטובה ביותר. אחר-כך שיחקה בתיאטרון באר-שבע בהצגה "המון רעש על לא כלום" ובמחזמר "קומפני" (2011).

בשנת 2012 שיחקה שירום בקומדיה "שחק אותה סם" של וודי אלן, לצידם של גורי אלפי, גיא לואל ואפרת בוימולד (בחילופין עם יעל גרובגלס). ההצגה זכתה בפרס התיאטרון הישראלי לקומדיה הטובה ביותר לשנת 2010. שירום הייתה מועמדת על תפקידיה בהצגה לפרס התיאטרון הישראלי בקטגוריית השחקנית המבטיחה.

מ-2013 ועד 2018 שיחקה בתפקיד הראשי בתיאטרון במחזה "רק אתמול נולדה", מאת נארסון קאנין. לצידה משחקים, בין השאר, ירון ברובינסקי, מולי שולמן ודוד קיגלר. היא זוכת פרס התיאטרון הישראלי לשחקנית הראשית לשנת 2013 על תפקידה.

מ-2014 ועד 2015 הופיעה בעונה השנייה והשלישית של סדרת הטלוויזיה "אחת אפס אפס" בערוץ 10, בתפקיד מפקח משנה ליטל בן-ציון.

ב-2015 שיחקה בתיאטרון הקאמרי במחזה "אופרה בגרוש" מאת ברטולט ברכט.

ב-2017 השתתפה בסרט של דינה פרלשטיין.

בשנת 2017 התארחה בסדרת הילדים "בית הכלבים" בניקלודיאון. החל מ-31 בדצמבר 2017 משתתפת בסדרת המתח "פאודה", בה היא מגלמת את דנה, חוקרת שב"כ.

מ-2019 ועד 2020, גילמה בתיאטרון בית ליסין את סגנה, במחזה "שיעור ריקוד" מאת מארק סנט ג'רמן. שירום מגלמת רקדנית שעברה תאונת דרכים שעוזרת לשכן שלה (תום חגי) שעל הספקטרום האוטיסטי להתגבר על הפחדים שלו.

החל מ-2020 ועד 2021 שיחקה את אדל סימון בסדרה "ספיידרז".

החל מ-2020 ועד 2021 שיחקה בסדרה "בלקספייס" ברשת 13.

בשנת 2021 גילמה את קרן, אימו של דותן, בסדרה "שקשוקה" המשודרת בכאן חינוכית.

בשנת 2023 השתתפה בעונה החמישית והאחרונה של סדרת הנוער "זיגי".

שירום היא בת זוגו של מגיש הטלוויזיה ירון ברובינסקי, ולהם בן.

פילמוגרפיה
----------

### בתיאטרון

| הצגה | תיאטרון | מחזאי | במאי | מתרגם | תפקיד | הצגת בכורה |
| --- | --- | --- | --- | --- | --- | --- |
| משוגע עליה | תיאטרון הבימה | חנן סביון וגיא עמיר | אלון אופיר |  | דניאל | 20 במאי 2022 |
| שיעור ריקוד | תיאטרון ביתליסין |  | מירי לזר |  |  |  |
| אופרה בגרוש | התיאטרון הקאמרי | ברטולט ברכט | גלעד קמחי | דורי פרנס | פולי פיצ'ם | 11 ביולי 2015 |
| איזה יופי | תיאטרון באר שבע | ג'ונתן הארווי | ניר ארז | עידו ריקלין | ליאה | 23 באפריל 2014 |
| רק אתמול נולדה | תיאטרון באר שבע | נארסון קאנין | רפי ניב | עידו ריקלין | בילי דון | 4 בנובמבר 2013 |
| פרח השכונות | תיאטרון באר שבע | קובי אוז | ניר ארז |  | סברינה | 10 בנובמבר 2012 |
| שחק אותה סם | תיאטרון באר שבע | וודי אלן | אילן אלדד | אלי ביז'אווי | 8 דמויות | 10 בנובמבר 2010 |
| הקסם של אורנה | תיאטרון אורנה פורת | חגית רכבי ניקוליבסקי | רפי ניב |  | אביבית | מרץ 2010 |
| קומפני | תיאטרון באר שבע | סטיבן סונדהיים | רפי ניב | דניאל אפרת | קתי | 28 במאי 2011 |
| המון רעש על לא כלום | תיאטרון באר שבע | ויליאם שייקספיר | עידו ריקלין | דורי פרנס | מרגרט | 8 בינואר 2011 |
| קן הקוקייה | תיאטרון באר שבע | דייל וסרמן על פי ספרו של קן קיזי | כפיר אזולאי | אילן רונן | קנדי סטאר | 1 ביוני 2010 |
| פיטר פן | תיאטרון אורנה פורת | ג'יימס מתיו ברי | צביה הוברמן |  | טייגר לילי וגברת דארלינג | 2009 |
| שלמה המלך ושלמי הסנדלר | תיאטרון הבימה | סמי גרונמן | אילן רונן | נתן אלתרמן | ברוריה |  |

|  |
| --- |
| * שירום בהצגה "שחק אותה סם"שירום בהצגה "שחק אותה סם"
* לצד גורי אלפי ב"שחק אותה סם"לצד גורי אלפי ב"שחק אותה סם"
 |

### בטלוויזיה

| תוכנית | ערוץ | במאי | תפקיד | שנה |
| --- | --- | --- | --- | --- |
| שלומי 6 | HOT |  |  | נמצא בהפקה |
|
| האמת | כאן 11 | דפנה לוין |  | בצילומים |
| 4:20 | HOT | יהונתן בר אילן | רוני | 2023 |
|
| זיגי | HOT | יריב הורוביץ | מזל (מלי) כחלון | 2023 |
| שקשוקה | כאן חינוכית | אביעד קידר | קרן דהרי | 2021 |
| פאודה | Yes | רותם שמיר | דנה מרציאנו |  |
| בלקספייס | רשת 13 | אופיר לובל |  | 2021 |
| ספיידרז | טין ניק |  |  |  |
| האתגר הגדול |  |  |  |  |
| שב"ס | כאן 11 |  |  |  |
| נחמה | הוט 3 | תומר שני |  |  |
| בית הכלבים | טין ניק | יוגב יפת |  |  |
| אחת אפס אפס | ערוץ 10 | אמיר מן | ליטל בן דוד | 2014 |
| אוסטרליה שלי |  |  |  | 2013 |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **מירב שירום** |

* מירב שירום, במיזם "אישים" לתיעוד היצירה הישראלית
* מירב שירום, במסד הנתונים הקולנועיים IMDb (באנגלית)
* ערן סויסה, קח אותי, ירון, באתר ישראל היום, 23 בנובמבר 2017
* ליאת רון, ‏מה עצר את מירב שירום כל השנים? צריך לחזור עד לחרם שחוותה בכיתה ג' בשביל להבין, באתר גלובס, 8 במרץ 2019
* אתר למנויים בלבד יואב בירנברג, זה לא משחק, באתר "ידיעות אחרונות", 5 באוגוסט 2020